初發嘉州
作者：蘇轍
朝代：宋

paragraphs: 放舟沫江濱，往意念荆楚。
擊鼓樹兩旗，勢如遠征戍。
紛紛上船人，艣急不容語。
余生雖江陽，未省至嘉樹。
巉巉九頂峰，可愛不可住。
飛舟過山足，佛脚見江滸。
舟人盡斂容，競欲揖其拇。
俄頃已不見，烏牛在中渚。
移舟近山陰，壁峭上無路。
云有古郭生，此地苦箋注。
區區辨蟲魚，爾雅細分縷。
洗硯去殘墨，遍水如黑霧。
至今江上魚，頂有遺墨處。
覽物悲古人，嗟此空自苦。
余今方南行，朝夕事鳴艣。
至楚不復留，上馬千里去。
誰能居深山，永與禽獸伍。
此事誰是非，行行重回顧。